Ernst & Young
Store norske leksikon,Økonomi og næringsliv,Næringsliv,Bedrifter og personer,Internasjonale bedrifter og varemerker
Ernst & Young Global Limited, eller EY, er et britisk revisjons- og rådgivningskonsern dannet i 1989. EY er et av de fire store globale selskapene i bransjen («The Big Four») sammen med Deloitte, KPMG og PricewaterhouseCooper. Selskapet har siden 2013 hovedsakelig blitt markedsført under forkortelsen EY.
I 2020 hadde EY en omsetning på omtrent 37,2 milliarder amerikanske dollar og omtrent 300 000 ansatte. Selskapet har tilstedeværelse i omtrent 150 land. Hovedkontoret ligger i London, Storbritannia. Historie Ernst & Young ble dannet ved sammenslutning av konkurrentene Ernst & Whinney og Arthur Young & Co., det siste grunnlagt i USA 1906 av skotske Arthur Young. Ernst & Whinney ble på sin side dannet i 1979 ved sammenslutning av tre selskap, blant annet Ernst & Ernst, som var grunnlagt i USA i 1903 av brødrene Alwin og Theodore Ernst. Whinney-navnet stammer fra briten Frederick Whinney, som i 1894 var med å danne regnskapsfirmaet Whinney, Smith & Whinney.Selskapet solgte i 2000 sin konsulentvirksomhet til franske Capgemini. EY i Norge I Norge hadde Arthur Young virksomhet fra 1959 og ble etablert som eget selskap i 1976. Ernst & Whinney hadde norsk virksomhet fra starten 1979. Etter dannelsen av Ernst & Young i 1989 overtok dette selskapet i 2002 også den norske aktiviteten til Arthur Andersen og ble Norges største revisjonsfirma med 30 lokale kontorer. Arthur Andersen ble etablert i Norge i 1957.EY Norge har over 1700 ansatte ved mer enn 30 kontorer landet rundt, og hadde i 2019 en omsetning på cirka 3 milliarder kroner. Det norske hovedkontoret ligger i Dronning Eufemias gate i Bjørvika i Oslo. Les mer i Store norske leksikon revisjon Eksterne lenker EY.com – Our history EY Norge